Speciālā izmeklēšanas eksperimenta priekškontrole
Lai veiktu speciālo izmeklēšanas eksperimentu, krimināllietas materiālos ir jābūt pietiekamai informācijai par to, kādas tieši ziņas par pierādāmajos apstākļos ietilpstošajiem faktiem jau ir iegūtas un kādas plānots iegūt speciālā izmeklēšanas eksperimenta laikā. Turklāt, ja pirms šī eksperimenta jau ir veikts eksperiments, ierosinājumā ir jāpamato, kādus jaunus pierādījumus plānots iegūt, veicot vēl vienu speciālo izmeklēšanas eksperimentu.

[bookmark: _Hlk124157010]rakstveida procesā izskatīja krimināllietu sakarā ar apsūdzētā [pers. A] kasācijas sūdzību par Zemgales apgabaltiesas 2025. gada 17. marta lēmumu.

Aprakstošā daļa

[1] Ar Zemgales rajona tiesas 2024. gada 4. septembra spriedumu
[pers. A], personas kods [..],
atzīts par vainīgu Krimināllikuma 253.1 panta pirmajā daļā paredzētajā noziedzīgajā nodarījumā (izdarīts 2021. gada 23. februārī) un sodīts ar brīvības atņemšanu uz 2 gadiem 1 mēnesi un probācijas uzraudzību uz 1 gadu;
atzīts par vainīgu Krimināllikuma 253.1 panta pirmajā daļā paredzētajā noziedzīgajā nodarījumā (izdarīts 2021. gada 1. martā) un sodīts ar brīvības atņemšanu uz 2 gadiem 3 mēnešiem un probācijas uzraudzību uz 1 gadu 6 mēnešiem.
Saskaņā ar Krimināllikuma 50. panta pirmo daļu galīgais sods [pers. A] noteikts brīvības atņemšana uz 3 gadiem un probācijas uzraudzība uz 2 gadiem.
Atstāti negrozīti [pers. A] piemērotie drošības līdzekļi – dzīvesvietas maiņas paziņošana un aizliegums izbraukt no valsts.
Nolemts piedzīt no [pers. A] 70 euro.
Izlemts jautājums par lietiskajiem pierādījumiem.

[2] Ar Zemgales rajona tiesas 2024. gada 4. marta spriedumu [pers. A] atzīts par vainīgu un sodīts pēc Krimināllikuma 253.1 panta pirmās daļas (noziedzīgais nodarījums izdarīts 2021. gada 23. februārī) par narkotisko vielu neatļautu realizēšanu.
[Pers. A] atzīts par vainīgu un sodīts pēc Krimināllikuma 253.1 panta pirmās daļas (noziedzīgais nodarījums izdarīts 2021. gada 1. martā) par narkotisko vielu neatļautu iegādāšanos realizācijas nolūkā, pārvadāšanu un realizāciju.

[3] Ar Zemgales apgabaltiesas 2025. gada 17. marta lēmumu, iztiesājot lietu sakarā ar apsūdzētā [pers. A] apelācijas sūdzību, Zemgales rajona tiesas 2024. gada 4. septembra spriedums atstāts negrozīts.

[4] Par Zemgales apgabaltiesas 2025. gada 17. marta lēmumu apsūdzētais [pers. A] iesniedzis kasācijas sūdzību, kurā lūdz atcelt apelācijas instances tiesas lēmumu.
Kasācijas sūdzība pamatota ar turpmāk norādītajiem argumentiem.
[4.1] Apsūdzētā vainīgums pierādīts ar liecinieka [pers. B] liecībām. Atzīstot minētās liecības par ticamām, attiecināmām un pieļaujamām, tiesa nav ņēmusi vērā un izvērtējusi to iegūšanā pieļautos pārkāpumus: 1) liecību sniegšanas laikā liecinieks [pers. B] bija aktīvs narkotisko vielu lietotājs; 2) liecinieks parakstījis policijas darbinieku iepriekš sagatavotās liecības, tās neizlasot; 3) liecinieks bijis ieinteresēts sniegt attiecīga satura liecības, lai tiktu izbeigts pret viņu uzsāktais kriminālprocess par sīku zādzību izdarīšanu. Savukārt apsūdzētā liecības pirmstiesas procesā iegūtas viltus ceļā, solot atbrīvot no apcietinājuma.
[4.2] Nosakot sodu, apelācijas instances tiesa nav ņēmusi vērā Krimināllikuma 46. panta otrajā un trešajā daļā norādītos soda noteikšanas vispārīgos principus. Tiesa nepamatoti nav konstatējusi apsūdzētā atbildību mīkstinošus apstākļus un kļūdaini atzinusi Krimināllikuma 48. panta pirmās daļas 1. punktā paredzēto atbildību pastiprinošo apstākli – noziedzīgā nodarījuma recidīvu, jo nav ņēmusi vērā Krimināllikuma 63. panta trešajā un ceturtajā daļā noteikto par sodāmības dzēšanu. Tāpat tiesa nav izvērtējusi personību raksturojošās ziņas – to, ka apsūdzētajam ir ģimene, ir nodarbināts, pēc pēdējā soda izciešanas 2014. gada 21. oktobrī nav pieļāvis likumpārkāpumus. Tiesa nav ņēmusi vērā arī apsūdzētā veselības stāvokli.
  
Motīvu daļa

	[5] Kriminālprocesa likuma 584. panta pirmā daļa noteic, ka tiesas nolēmumu tiesiskuma pārbaude notiek kasācijas sūdzībā vai protestā izteikto prasību apjomā vai ietvaros. Savukārt šā panta otrā daļa noteic, ka kasācijas instances tiesa drīkst pārsniegt kasācijas sūdzībā vai protestā izteikto prasību apjomu un ietvarus gadījumos, kad tā konstatē, šā likuma 574. un 575. pantā norādītos pārkāpumus un tie nav norādīti sūdzībā vai protestā.

[6] Senāts, pamatojoties uz Kriminālprocesa 584. panta otro daļu, atzīst par nepieciešamu pārsniegt kasācijas sūdzības ietvarus, jo apelācijas instances tiesa, vērtējot otrā speciālā izmeklēšanas eksperimenta tiesiskumu, ir pieļāvusi tādus Kriminālprocesa likuma būtiskus pārkāpumus, kas nav norādīti apsūdzētā [pers. A] kasācijas sūdzībā.
[6.1] Senāts jau iepriekš izteicis atziņu, ka saskaņā ar Kriminālprocesa likuma 225. panta pirmo daļu speciālo izmeklēšanas eksperimentu veic, pamatojoties uz izmeklēšanas tiesneša lēmumu, un speciālā izmeklēšanas darbība ir pakļauta tiesas priekškontrolei un pēckontrolei (Senāta 2023. gada 29. jūnija lēmuma lietā Nr. SKK-9/2023, ECLI:LV:AT:2023:0629.11904004618.6.L, 83. punkts). Savukārt tiesas pēckontroli, arī pierādījumu galīgo novērtējumu, tas ir, to attiecināmības, pieļaujamības, ticamības un pietiekamības vērtējumu veic tiesa, kas iztiesā krimināllietu pēc būtības (Senāta 2015. gada 7. augusta lēmums lietā Nr. SKK-303/2015, 11221019209, 2020. gada 16. decembra lēmuma lietā Nr. SKK-J-133/2020, ECLI:LV:AT:2020:1216.11905008215.1.L, 8. punkts).
[6.2] No lietas materiāliem konstatējams, ka procesa virzītāja 2021. gada 17. februārī izmeklēšanas tiesnesim iesniegusi vairākus ierosinājumus, proti, par: 1) noziedzīgās darbības kontroli; 2) sakaru līdzekļu kontroli; 3) personas novērošanu un izsekošanu; 4) speciālā izmeklēšanas eksperimenta veikšanu.
Kā noziedzīgās darbības kontroles mērķis norādīts: 1) atklāt un novērst [pers. A] un citu izmeklēšanai nezināmu personu noziedzīgās darbības, izdarot Krimināllikuma 253.1 panta pirmajā daļā paredzētos noziedzīgos nodarījumus; 2) noskaidrot nelikumīgā narkotisko/psihotropo vielu iegādē, glabāšanā, pārvadāšanā un realizācijā visas iesaistītās personas, kā arī šajās darbībās iesaistītos organizētājus un izpildītājus; 3) noskaidrot narkotisko/psihotropo vielu realizēšanas mehānismu un to glabāšanas vietas.
Ierosinājumā arī norādīts, ka paralēli plānots veikt vairākas speciālas izmeklēšanas darbības: 1) pirmo speciālo izmeklēšanas eksperimentu, kurā tā veicējs izteiks piedāvājumu no [pers. A] iegādāties narkotiskās/psihotropās vielas un pēc izteiktā piedāvājuma rīkosies atbilstoši [pers. A] norādījumiem ar mērķi iegūt nepieciešamās ziņas par pierādāmajos apstākļos ietilpstošajiem faktiem, tas ir, iegūt pietiekošus pierādījumus, kas apstiprina [pers. A] noziedzīgās darbības, kā arī fiksēt [pers. A] noziedzīgās darbības kontaktējoties ar izmeklēšanā nezināmām personām narkotisko/psihotropo vielu iegādes laikā un iegūt pierādījumus; 2) sakaru līdzekļu kontroli [pers. A] lietotajam mobilā tālruņa numuram, lai noskaidrotu kur, no kā un kādā veidā [pers. A] iegādājas un glabā realizācijai un paša lietošanai paredzētās narkotiskās/psihotropās vielas, noskaidrot narkotisko/psihotropo vielu realizēšanas mehānismu un citas noziedzīgajā nodarījumā iesaistītās personas, kā arī iegūt citus pierādījumus, kam var būt būtiska nozīme kriminālprocesā; 3) otro speciālo izmeklēšanas eksperimentu, kurā tiks veiktas pirmajam eksperimentam analogas darbības.
Norādīts arī, ka noziedzīgās darbības kontrole tiks pabeigta ar [pers. A] un narkotisko/psihotropo vielu realizācijā citu iesaistīto personu aizturēšanu vai kriminālprocesa izbeigšanu.
Savukārt ierosinājumā par speciālā izmeklēšanas eksperimenta veikšanu, sakaru līdzekļu kontroli un personas novērošanu un izsekošanu norādīts, kādas konkrēti ziņas plānots iegūt minēto pasākumu laikā.
Izmeklēšanas tiesnesis izvērtējis 2021. gada 17. februāra ierosinājumus, pārbaudījis krimināllietas materiālus un atzinis, ka kriminālprocesā konstatētie apstākļi kopumā rada pamatotas aizdomas par to, ka [pers. A] ir iesaistīts narkotisko/psihotropo nelikumīgā apritē, un 2021. gada 19. februārī, pamatojoties uz Kriminālprocesa likuma 210., 212. panta pirmo daļu, 213. un 225. pantu pieņēmis lēmumus atļaut veikt [pers. A]: 1) noziedzīgās darbības kontroli; 2) novērošanu un izsekošanu, lietojot tehniskos līdzekļus; 3) sakaru līdzekļu kontroli [pers. A] lietotajam mobilā tālruņa numuram; 4) pirmo speciālo izmeklēšanas eksperimentu.
[6.3] Senāts konstatē, ka apelācijas instances tiesa izvērtējusi lietā esošos pierādījumus un noraidījusi apsūdzētā [pers. A] paustos iebildumus, apstrīdot speciālā izmeklēšanas eksperimenta tiesiskumu, kā arī atzinusi, ka lietā nav iegūti pierādījumi par [pers. A] provocēšanu 2021. gada 23. februārī realizēt [pers. B] narkotiskās vielas. Paužot šādu atzinumu, apelācijas instances tiesa norādījusi uz vairākiem apstākļiem. Proti, [pers. A] pazīšanos ar [pers. B], kurš no viņa jau iepriekš bija iegādājies narkotiskās vielas, līdz ar to viņam bija zināma [pers. A] iesauka un telefona numurs, kas tika izmantots saziņai ar narkotisko vielu lietotājiem. Turklāt pirms speciālā izmeklēšanas eksperimenta veikšanas [pers. A] sazinājās ar [pers. B] un piedāvāja iegādāties narkotiskās vielas, konkrēti, karfentanilu. Savukārt tā kā [pers. B] jau iepriekš no [pers. A] bija iegādājies minētās narkotiskās vielas, viņam bija zināms piedāvājums un tā cena – 20 euro par diviem „čekiem”. Tāpat tiesa konstatējusi, ka jau pirms [pers. B] vēršanās policijā ar iesniegumu, policijas darbiniekiem bija zināms [pers. A] sodāmības fakts pēc Krimināllikuma 253.2 panta pirmās daļas.
Pamatojoties uz lietā esošajiem pierādījumiem, apelācijas instances tiesa noraidījusi kā nepamatotu apsūdzētā apgalvojumu par [pers. B] personisko ieinteresētību piedalīties speciālajā izmeklēšanas eksperimentā un atzinusi par ticamām [pers. B] liecības par to, ka eksperimentā piedalījies, lai pārtrauktu narkotisko vielu tirdzniecību.
Tiesa noraidot kā nepamatotus apsūdzētā apgalvojumus, ka [pers. B] parakstījis policijas darbinieku iepriekš sagatavotās liecības, kuras pirms tam nav izlasījis, apelācijas instances tiesa atsaukusies uz lietā esošajiem pierādījumiem, tai skaitā liecinieku [pers. B], [pers. C] un [pers. D] liecībām.
Tāpat apelācijas instances tiesa izvērtējusi pārskatu par pirmā speciālā izmeklēšanas eksperimenta veikšanu, kas apstiprina, ka [pers. A] 2021. gada 23. februārī par 20 euro [pers. B] realizēja 57 ml bezkrāsaina caurspīdīga šķidruma, kas atbilstoši ķīmiskās ekspertīzes eksperta atzinumam, satur 0,038 g metadona.
Tiesa arī konstatējusi, ka apsūdzētais [pers. A] nav noliedzis metadona realizāciju [pers. B] 2021. gada 23. februārī.
Ņemot vērā minēto, Senāts atzīst, ka pirmais speciālās izmeklēšanas eksperiments 2021. gada 23. februārī ir veikts tiesiski un tā rezultātā iegūtie pierādījumi ir pieļaujami, jo par šo eksperimentu izmeklēšanas tiesnesis ir veicis atbilstošu priekškontroli, savukārt abu instanču tiesas – pēckontroli, savu atzinumu par speciālā izmeklēšanas eksperimenta atbilstību Kriminālprocesa likuma 225. pantā noteiktajām prasībām pamatojot ar lietā esošo pierādījumu izvērtējumu.
[6.4] Senāts konstatē, ka procesa virzītājs 2021. gada 25. februāra ierosinājumā par speciālā izmeklēšanas eksperimenta veikšanu norādījusi, ka [pers. A] ir nodarbojies un turpina nodarboties ar narkotisko/psihotropo vielu neatļautu realizāciju, ko apstiprina [pers. B] 2021. gada 15. februāra iesniegumā un viņa nopratināšanas protokolā ietvertās ziņas.
Ierosinājumā arī norādīts, ka ar izmeklēšanas tiesneša 2021. gada 19. februāra lēmumu tika atļauts veikt pirmo speciālo izmeklēšanas eksperimentu, kura laikā [pers. A] neatļauti realizēja speciālā izmeklēšanas eksperimenta veicējam narkotisko/psihotropo vielu.
Tāpat ierosinājumā norādīts, ka eksperiments nepieciešams, lai fiksētu un pārtrauktu [pers. A] un citu noziedzīgā nodarījumā iesaistīto personu noziedzīgās darbības, izņemtu narkotiskās/psihotropās vielas un iegūtu citu kriminālprocesā nozīmīgu informāciju, kam var būt pierādījumu nozīme.
Izmeklēšanas tiesnesis izvērtējis 2021. gada 25. februāra ierosinājumu, pārbaudījis krimināllietas materiālus un, pamatojoties uz Kriminālprocesa likuma 210. pantu, 212. panta pirmo daļu, 213. pantu un 225. panta pirmo daļu, atļāvis veikt otro speciālo izmeklēšanas eksperimentu.
[6.5] Senāts norāda, ka, lai veiktu speciālo izmeklēšanas eksperimentu, krimināllietas materiālos ir jābūt pietiekamai informācijai par to, kādas tieši ziņas par pierādāmajos apstākļos ietilpstošajiem faktiem jau ir iegūtas un kādas tiks iegūtas speciālā izmeklēšanas eksperimenta laikā. Turklāt, ja pirms šī eksperimenta jau ir veikts eksperiments, ierosinājumā ir jāpamato, kādi jauni pierādījumi tiks iegūti, veicot vēl vienu speciālo izmeklēšanas eksperimentu.
[6.5.1] Izmeklēšanas tiesnesis izvērtējis 2021. gada 25. februāra ierosinājumu, pārbaudījis kriminālprocesa materiālus un konstatējis, ka kriminālprocesā ir iegūtas ziņas par to, ka [pers. A] nodarbojies ar neatļautu narkotisko/psihotropo vielu realizāciju un turpina veikt analogas noziedzīgas darbības aizliegto vielu aprites jomā, ko apstiprina pirmā speciālā izmeklēšanas eksperimenta rezultāts – narkotiskās vielas realizācija eksperimenta veicējam. Tiesnesis arī atzinis, ka eksperimenta rezultātā varētu iegūt ziņas par pierādāmajos apstākļos ietilpstošajiem faktiem, ka šo ziņu iegūšana ar citām kriminālprocesā paredzētajām izmeklēšanas darbībām varētu būt apgrūtināta vai neiespējama. Proti, otrā speciālā izmeklēšanas eksperimenta pamatojums ir analogs tam, kas ietverts 2021. gada 19. februāra lēmumā, un lēmumā arī nav norādīts, kādas jaunas ziņas par pierādāmajos apstākļos ietilpstošajiem faktiem tiks iegūtas otrā speciālā izmeklēšanas eksperimenta laikā.
Senāts konstatē, ka izmeklēšanas tiesnesis, veicot otrā speciālā izmeklēšanas eksperimenta priekškontroli, nav izvērtējis, ka: 1) jau pirmā speciālā izmeklēšanas eksperimenta laikā 2021. gada 23. februārī tika iegūtas ziņas par to, ka [pers. A] neatļauti realizē narkotiskās vielas; 2) ir apstiprinājies [pers. B] iesniegumā un nopratināšanas protokolā norādītais, ka [pers. A] ir iekļauts metadona programmā, kur saņem medikamentu, ko pats nelieto, bet realizē; 3) metadona realizācijas fakts ir apstiprinājies ar ķīmiskās ekspertīzes eksperta atzinumā secināto. Turklāt izmeklēšanas tiesnesis kļūdaini norādījis, ka pirmais speciālais izmeklēšanas eksperiments veikts 2021. gada 22. februārī. No lietas materiāliem konstatējams, ka eksperiments uzsākts 2021. gada 22. februārī, bet turpināts un pabeigts 23. februārī, kad eksperimenta veicējs nodeva [pers. A] viņam realizēto narkotisko vielu.
Līdz ar to Senāts atzīst, ka izmeklēšanas tiesnesis, veicot otrā speciālā izmeklēšanas eksperimenta priekškontroli, nav izvērtējis tā tiesiskumu.
[6.5.2] Otra speciālā izmeklēšanas eksperimenta tiesiskumu nav izvērtējusi arī apelācijas instances tiesa.
Senāts konstatē, ka apelācijas instances tiesa, atzīstot, ka arī otrais speciālais izmeklēšanas eksperiments atbilst Kriminālprocesa likuma 225. panta prasībām, savu atzinumu pamatojusi ar apstākli, ka [pers. A] nav provocēts 2021. gada 1. martā izdarīt noziedzīgo nodarījumu. Vienlaikus apelācijas instances tiesa tāpat kā pirmās instances tiesa, veicot otrā speciālā izmeklēšanas eksperimenta pēckontroli, nav izvērtējusi, vai vispār bija pamats atļaut veikt eksperimentu, kura nepieciešamība motivēta ar pirmā speciālā izmeklēšanas eksperimenta veikšanas nepieciešamības pamatošanai analogiem argumentiem, jo jau 2021. gada 23. februāra eksperimenta laikā tika īstenots tā mērķis – iegūtas ziņas par pierādāmajos apstākļos ietilpstošajiem faktiem.
Senāts atzīst par pamatotu apelācijas instances tiesas atzinumu par to, ka [pers. A] nav provocēts izdarīt viņam inkriminēto noziedzīgo nodarījumu. Vienlaikus Senāts norāda uz vairākiem apstākļiem, kas apelācijas instances tiesai bija jāņem vērā, veicot speciālā izmeklēšanas eksperimenta pēckontroli.
Senāts norāda, ka iesaistīto personu darbības nedrīkst būt tādas, kas pasliktina delinkventa stāvokli krimināltiesiskā aspektā, rosinot personu izdarīt smagāku noziedzīgu nodarījumu, nekā persona bija izlēmusi to darīt (Lieljuksis A. Speciālās izmeklēšanas darbības. Grām.: Kriminālprocesa likuma komentāri. Strada-Rozenberga K. Rīga: Latvijas Vēstnesis, 2019, 634. lpp.).
Izskatāmajā lietā nav konstatējams, ka [pers. A] ir mudināts izdarīt smagāku noziedzīgo nodarījumu, piemēram, realizēt narkotiskās vielas lielā apmērā. Vienlaikus konstatējams, ka [pers. A] noziedzīgās darbības 2021. gada 1. martā pēc Krimināllikuma 253.1 panta pirmās daļas kvalificētas ne tikai kā narkotisko vielu neatļauta realizēšana, bet arī kā to iegādāšanās realizācijas nolūkā un pārvadāšana. Līdz ar to apsūdzētajam inkriminēta divu noziedzīgo nodarījumu izdarīšana, kas ietekmē nosakāmo sodu.
Turklāt veicot otro speciālo izmeklēšanas eksperimentu, [pers. A] izteikts piedāvājums iegādāties tieši karfentanilu nevis kā parasti – 2 čekus par 20 euro, bet lielāku devu, proti, par 50 euro. Minēto faktu apstiprina arī sakaru līdzekļu kontroles protokolā fiksētais. Līdz ar to konstatējams, ka pamudinājumu izteikuši tieši policijas darbinieki, pamudinājums bija saistīts ar lielāka narkotisko vielu daudzuma iegādāšanos un realizāciju, turklāt tika pieprasīta konkrēta narkotiskā viela – karfentanils, ko atbilstoši [pers. B] norādītajam lieto pats [pers. A].
Tāpat no lietas materiāliem konstatējams, ka ne izmeklēšanas tiesnesis, ne abu instanču tiesas nav vērtējušas, piemēram, novērošanas un izsekošanas neīstenošanas iemeslus, kaut arī šī speciālā izmeklēšanas darbība tika atļauta ar izmeklēšanas tiesneša 2021. gada 19. februāra lēmumu, atzīstot, ka šādā veidā būs iespējams konstatēt, kur [pers. A] iegādājas, pārvadā un uzglabā realizēšanai paredzētās narkotiskās/psihotropās vielas. Par iespēju izmantot [pers. A] novērošanu un izsekošanu nav lemts arī pirms otrā speciālā izmeklēšanas eksperimenta veikšanas. 
Kriminālprocesa likuma 229. panta trešā daļa noteic, ka gadījumā, ja speciālā izmeklēšanas darbība veikta, neievērojot atļaujas saņemšanas nosacījumus, iegūtās ziņas nedrīkst izmantot pierādīšanā.
Senāts atzīst, ka apelācijas instances tiesa, lemjot par otrā speciālā izmeklēšanas eksperimenta rezultātu izmantošanu pierādīšanā, minētājā likuma normā minēto nav ievērojusi.
Senāts konstatē, ka apelācijas instances tiesa, atzīstot, ka otrais speciālais izmeklēšanas eksperiments atbilst Kriminālprocesa likuma 225. panta trešās daļas prasībām, nav ņēmusi vērā, ka izmeklēšanas tiesnesim, ievērojot izskatāmajā lietā konstatētos apstākļus, nebija pamata apmierināt procesa virzītāja 2021. gada 17. februāra ierosinājumu un atļaut veikt otro speciālo izmeklēšanas eksperimentu. Līdz ar to tiesas pēckontrole izskatāmajā lietā nav bijusi atbilstoša likuma prasībām.
Ņemot vērā izklāstīto argumentu kopumu un saskaņā ar Kriminālprocesa likuma 130. panta otrās daļas 3. punktu, Senāts atzīst par nepieļaujamām un pierādīšanā neizmantojamām ziņas par faktiem, kas iegūtas šajā kriminālprocesā, veicot otro speciālo izmeklēšanas eksperimentu, jo šīs ziņas iegūtas, pieļaujot Kriminālprocesa likuma 229. panta trešās daļas pārkāpumu, kas liedz izmantot konkrētos pierādījumus.
Senāts atzīst, ka, vērtējot otrā speciālā izmeklēšanas eksperimenta tiesiskumu un tā rezultātā iegūto pierādījumu pieļaujamību, apelācijas instances tiesa ir pieļāvusi Kriminālprocesa likuma 130. panta otrās daļas 3. punkta, 511. panta otrās daļas, 512. panta un 564. panta ceturtās daļas pārkāpumus, kas atzīstami par Kriminālprocesa likuma būtiskiem pārkāpumiem šā likuma 575. panta trešās daļas izpratnē un noveduši pie nelikumīga nolēmuma. Līdz ar to apelācijas instances tiesas lēmums atceļams daļā un lieta atceltajā daļā nosūtāma jaunai izskatīšanai apelācijas instances tiesā.

[7] Ņemot vērā, ka apelācijas instances tiesas lēmums tiek atcelts daļā par [pers. A] atzīšanu par vainīgu un sodīšanu pēc Krimināllikuma 253.1 panta pirmās daļas (noziedzīgais nodarījums izdarīts 2021. gada 1. martā), tas tiek atcelts arī daļā par noteikto galīgo sodu saskaņā ar Krimināllikuma 50. panta pirmo daļu un šajā daļā lieta tiek nosūtīta jaunai izskatīšanai apelācijas instances tiesā.

[8] Kriminālprocesa likuma 588. panta 3.1 daļā noteikts, ka, ja kasācijas instances tiesa pieņem šā likuma 587. panta pirmās daļas 2. punktā paredzēto lēmumu, tā izlemj jautājumu arī par drošības līdzekli.
Senāts atzīst, ka atstājami negrozīti apsūdzētajam [pers. A] piemērotie drošības līdzekļi – dzīvesvietas maiņas paziņošana un aizliegums izbraukt no valsts.

Rezolutīvā daļa

Pamatojoties uz Kriminālprocesa likuma 585. panta un 587. panta pirmās daļas 2. punktu, Senāts

nolēma

atcelt Zemgales apgabaltiesas 2025. gada 17. marta lēmumu daļā par [pers. A] atzīšanu par vainīgu un sodīšanu pēc Krimināllikuma 253.1 panta pirmās daļas (noziedzīgais nodarījums izdarīts 2021. gada 1. martā) un saskaņā ar Krimināllikuma 50. panta pirmo daļu noteikto galīgo sodu un šajā daļā nosūtīt lietu jaunai izskatīšanai Zemgales apgabaltiesā;
pārējā daļā Zemgales apgabaltiesas 2025. gada 17. marta lēmumu atstāt negrozītu.
Apsūdzētajam [pers. A] turpināt piemērot drošības līdzekļus – dzīvesvietas maiņas paziņošanu un aizliegumu izbraukt no valsts.

Lēmums nav pārsūdzams.

